ไฟแนนเชียลไดเจสต์
ภัทรออก DW 8 ตัวเทรด
22 พ.ค. 2555

ภัทรออก DW 8 ตัวเทรด
สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า บล.ภัทร จะเสนอขายใบสำคัญแสดงสิทธิอนุพันธ์ (DW) จำนวน 8 หลักทรัพย์ โดยอ้างอิงบริษัท พีทีที โกลบอล เคมิคอล (PTTGC) บริษัท ซีพี ออลล์ (CPALL) บริษัท บ้านปู (BANPU) และธนาคารไทยพาณิชย์ (SCB) ทั้งประเภทสิทธิในการซื้อ (Call Warrants) และประเภทสิทธิในการขาย (Put Warrants) โดยจะทำการซื้อวันแรกในตลาดหลักทรัพย์ในวันที่ 5 มิ.ย.นี้ และจะครบกำหนดอายุวันที่ 6 ก.พ. 2556
SIRI ขายหุ้นกู้พันล้านดอกเบี้ยเฉลี่ย 5%
บริษัท แสนสิริ (SIRI) เตรียมเสนอขายหุ้นกู้ไม่มีประกัน อายุ 3 ปี จำนวนไม่เกิน 1,000 ล้านบาท ในวันที่ 2830 พ.ค. 2555 โดยมีธนาคารไทยพาณิชย์เป็นผู้จัดการการจัดจำหน่าย
หุ้นดังกล่าวจะครบกำหนดไถ่ถอนในวันที่ 31 พ.ค. 2558 โดยกำหนดอัตราดอกเบี้ยคงที่ 4.50% ต่อปี ในปีที่ 1 ดอกเบี้ยคงที่ 5% ต่อปี ในปีที่ 2 และอัตรา 5.50% ต่อปี สำหรับปีที่ 3 โดยดอกเบี้ยเฉลี่ย 5% ต่อปี จ่ายดอกเบี้ยทุกๆ 3 เดือน
การระดมทุนครั้งนี้มีวัตถุประสงค์เพื่อซื้อที่ดินเพื่อพัฒนาโครงการ และ/หรือเป็นเงินทุนหมุนเวียนในการดำเนินกิจการของบริษัท และ/หรือชำระคืนหนี้เดิม
TIW แจกปันผล 4.63 บาท/หุ้น
คณะกรรมการบริษัท ไทยแลนด์ไอออนเวิคส์ (TIW) มีมติให้เสนอต่อที่ประชุมใหญ่สามัญผู้ถือหุ้น ครั้งที่ 1/2555 เพื่ออนุมัติจ่ายเงินปันผลสำหรับรอบปีบัญชีตั้งแต่วันที่ 1 เม.ย. 2554 สิ้นสุดวันที่ 31 มี.ค. 2555 แก่ผู้ถือหุ้น ในอัตราหุ้นละ 4.63 บาท โดยกำหนดจ่ายเงินปันผลในวันที่ 24 ส.ค.เป็นต้นไป ซึ่งวันที่ไม่ได้รับสิทธิรับเงินปันผลในวันที่ 3 มิ.ย. 2555
ผลงานงวด 1 ปี สิ้นสุดวันที่ 31 มี.ค. 2555 บริษัทมีกำไรสุทธิ 55.50 ล้านบาท หรือ 9.25 บาท ทรุดลง 29.96% เทียบกับช่วงเดียวกันปีก่อน กำไรสุทธิ 79.25 ล้านบาท คิดเป็นกำไรหุ้นละ 13.21 บาท
ชินคอร์ปสู้คดีอินโฟบาห์น
บริษัท ชิน คอร์ปอเรชั่น (INTUCH) ชี้แจงกรณีที่บริษัท อินโฟบาห์น ได้ฟ้องร้องบริษัทและบุคคลอื่นๆ เป็นจำเลยร่วมกัน โดยกล่าวอ้างว่าบริษัทผิดสัญญาในการขายหุ้นที่ถืออยู่ในบริษัท ไทยคม (THCOM) ให้กับบริษัท อินโฟบาห์น นั้น บริษัทเพิ่งได้รับคำฟ้องดังกล่าว
บริษัทยืนยันว่า THCOM ถือเป็นบริษัทหนึ่งในกลุ่มที่มีศักยภาพในทางธุรกิจที่เข้มแข็ง และบริษัทไม่เคยเข้าทำข้อตกลงหรือมีสัญญาในการขายหุ้นที่ถืออยู่กับบริษัท อินโฟบาห์น จึงไม่มีความผูกพันตามกฎหมายใดๆ กับบริษัท อินโฟบาห์น ตามที่มีการกล่าวอ้างแต่อย่างใด และเพื่อเป็นการแถลงความจริงต่อศาล บริษัทจึงจะดำเนินการต่อสู้คดีตามกระบวนการทางกฎหมายต่อไป